Konya
37°52′N 32°29′E﻿ / ﻿37.867°N 32.483°E﻿ / 37.867; 32.483 Konya (fon., Konja, stari naziv Iconium, grčki, Ικόνιον, Ikonion) je grad u Turskoj, smješten na središnjoj zaravni u Anadoliji. Glavni je grad istoimene provincije, po površini najveće provincije u državi. Staro ime za grad jest Ikonijum, koji je, prema Novom zavjetu, posjetio sveti Pavle (opisano u "Djelima apostolskim"). Prema predanju, grčki filozof Platon sahranjen je u Ikonijumu. Od 1097. do 1243. grad je bio prestonica Turaka Seldžuka i njihovog Rumskog sultanata. Svoj vrhunac Konya je dostigla između 1205. i 1239, kad je ovaj sultanat zauzimao cijelu Anadoliju, Armeniju, dio Bliskog Istoka i Krim. Godine 1243. Konyu su zauzeli Mongoli. Konya je poznata i po čuvenom mistiku i sufiju, Mevlani Dželaludinu Rumiju, koji se nastanio u ovom gradu, gdje je i sahranjen. Rumijevi sljedbenici su kasnije u Konyi osnovali čuveni mistički red, tarikat, poznat kao Mevlevije (ovaj red je prisutan i u Bosni). Prema podacima iz 2009. godine u gradu je živjelo 1.003.373 stanovnika što ga čini sedmim najmnogoljudnijim gradom u državi.